Laupäeva südaööl kasutas politsei Kehras agressiivse mehe kinnipidamisel elektrišokirelva ning kummikuule. 68-aastane mees kaotas kinnipidamise järel teadvuse ja viidi haiglase. Tema seisund on raske.

Politseipatrullid reageerisid laupäeva õhtul kella 18 ajal hädaabiteatele Kehras, kus noaga mees ähvardas rünnata samas majas elavat naist. Naisel õnnestus majast põgeneda ja helistada häirekeskusele.

Politseinikud selgitasid välja, et mees on ka varem agressiivselt käitunud ja võib olla vaimselt ebastabiilne. Majale lähenedes nägid politseinikud meest, kellel oli ühes käes kirves ja teises nuga. Politseinikke märgates läks mees majja sisse, keeldus sealt väljumast ning lõhkus välisukse klaasi.

"Olukorra lahendamiseks püüdsid politseinikud ligi kolme tunni vältel mehega kontakti saavutada ning veenda teda terariistu käest ära panema ja majast väljuma, kuid tulutult. Veidi enne südaööd sisenesid majja kiirreageerijad, kes kasutasid neile füüsiliselt vastu hakanud mehe kinnipidamiseks gaasi, elektrišokirelva ja kummikuule," selgitas Põhja prefektuuri operatiivjuht Urmas Krull.

Majast välja toodud mehel väliseid vigastusi ei olnud, kuid ta kaotas õues teadvuse ning sündmuskohal viibinud kiirabi andis talle esmaabi ja viis mehe haiglasse. Ta on siiani haiglas ning viimase info kohaselt on tema seisund raske.

Praegu ei ole teada, kas mees oli joobes või viis tema agressiivse käitumiseni võimalik haigushoog.

Juhtunu asjaolude väljaselgitamiseks on alustatud kriminaalmenetlust.